ເຈົ້າໜ້າທີ່ ລາວ ​ເຂົ້າ​ຮ່ວມ ການຝຶກ​ອົບຮົມ​ ກ່ຽວກັບ ​ການ​ຄ້າ​ສັດ​​ປ່າ ​ແລະ​ ສົ່ງ​ອອກໄມ້​ທ່ອນ 
ກົມ​ຕຳຫຼວດ​ ສິ່ງ​ແວດ​ລ້ອມ ກະຊວງ​ປ້ອງ​ກັນ​ຄວາມ​ສະຫງົບ ​ສປປ ລາວ ​ເຂົ້າ​ຮ່ວມຊຸດຝຶກ​ອົບຮົມ​ ​ການ​ວິເຄາະ​ຂັ້ນສູງ ກ່ຽວກັບ​ການ​ຄ້າຂາຍ​ສັດ​​ປ່າ ​ແລະ​ສົ່ງອອກ​ໄມ້​ທ່ອນ.​
ໃນວັນທີ 6 ກໍລະກົດຜ່ານມານີ້ ກົມຕຳຫຼວດສິ່ງແວດລ້ອມ ກະ ຊວງປ້ອງກັນຄວາມສະຫງົບຂອງ ສປປ ລາວ ໄດ້ເຂົ້າຮ່ວມຊຸດ ຝຶກອົບຮົມ ໄລຍະສັ້ນ ໃນການວິເຄາະຂັ້ນສູງ ກ່ຽວກັບການຄ້າ ຂາຍສັດປ່າ ແລະສົ່ງໄມ້ທ່ອນອອກຢ່າງຜິດກົດໝາຍ ອີງຕາມ ລາຍງານສະຖານທູດສະຫະລັດ ປະຈຳ ສປປ ລາວ ການອົບຮົມຊຸດນີ້ ແມ່ນສະໜັບສະໜູນໂດຍລັດຖະບານສະຫະລັດ ແລະອົງ ການສະຫະປະຊາຊາດ ເພື່ອຕ້ານຢາເສບຕິດ ແລະອາດຊະຍາກຳ ຊຸດອົບຮົມນີ້ ໄດ້ສ້າງຄວາມເຂັ້ມແຂງໃຫ້ແກ່ຄວາມສາມາດຂອງການປະຕິບັດ ມາດຕະ ການດ້ານກົດໝາຍ ເພື່ອປະຕິບັດການວິເຄາະ ວິໄຈທາງຍຸດທະສາດ ຂອງຄະດີລັກລອບ ຄ້າຂາຍສັດປ່າ ທີ່ສົ່ງເສີມຄວາມອາດສາມາດ ຂອງບັນດາເຈົ້າໜ້າທີ່ ໃນການດຳເນີນການ ສືບສວນຄະດີຄ້າຂາຍສັດປ່າ ຊຸດຝຶກອົບຮົມ 10 ວັນນີ້ ຈະກວມເອົາບົດບາດຂອງຂໍ້ມູນຂ່າວກອງ ເພື່ອປະກອບເຂົ້າໃນທຸກຂັ້ນຕອນຂອງການສືບສວນ ການລັກລອບຄ້າຂາຍ ວິທີການຕ່າງໆຂອງການນຳໃຊ້ຂໍ້ມູນຂ່າວກອງ ເຂົ້າໃນການປະຕິບັດມາດຕະການດ້ານກົດໝາຍ ແລະຂະຫຍາຍຜົນ ຈາກຜະລິດຕະພັນຂ່າວກອງດ້ານວິຊາການ ທີ່ສົ່ງຜົນກໍ່ ການຕັດ ສິນໃຈໃນການສືບສວນ ໃນສາມສິບປີທີ່ຜ່ານມາ ສາຍພັນສັດປ່າຂອງລາວ ແລະປ່າໄມ້ໄດ້ຮັບຄວາມເສຍຫາຍ ແລະມີການເຊື່ອມໂຍງລະຫວ່າງ ກຸ່ມອາດຊະຍາກອນຂ້າມຊາດ ທີ່ມີການ ຈັດຕັ້ງເອົາຜົນ ປະໂຫຍດຈາກປ່າ ແລະການຄ້າຂາຍສັດປ່າ ທ່ານ Noah Geesaman ເຈົ້າໜ້າທີ່ພະ ແນກການເມືອງ ແລະເສດຖະກິດ ປະຈຳສະຖານ ທູດສະຫະລັດ ໄດ້ກ່າວວ່າ “ການຄ້າ ຂາຍສັດປ່າ ບໍ່ພຽງແຕ່ຂົ່ມຂູ່ປ່າສະຫງວນ ແລະຊຸມຊົນຕ່າງໆຈາກແຫລ່ງທຳມະຊາດ ມັນຍັງເປັນໄພຂົ່ມຂູ່ຕໍ່ຄວາມປອດໄພຂອງຊາດນຳອີກ ພວກຄ້າຂາຍສັດປ່າ ທີ່ປະກອບ ອາວຸດ ຂ້າມຊາຍແດນສາກົນ ໂດຍມີຈຸດປະສົງ ແລະຝ່າຝືນລະບຽບກົດໝາຍ ມີບາງຈຳ ພວກທີ່ຢູ່ໃນວົງການດຽວກັນ ທີ່ຄ້າຂາຍສັດປ່າ ຍັງຄ້າຂາຍຢາເສບຕິດ ອາວຸດ ແລະມະ ນຸດນຳອີກ ການດຳເນີນຄະດີຕໍ່ພວກຄ້າຂາຍສັດປ່າ ທີ່ຜິດກົດໝາຍດັ່ງກ່າວ ຈະສາມາດ ຊ່ວຍປົກປັກຮັກສາແຫລ່ງທຳມະຊາດ ທີ່ມີຄຸນຄ່າຢູ່ໃນ ສປປ ລາວ, ພ້ອມດຽວກັນນີ້ ກໍ ຍັງເປັນການປ້ອງກັນບໍ່ໃຫ້ມີອາດຊະຍາກຳຂ້າມຊາດອຶ່ນໆ ທີ່ຮຸນແຮງເກີດຂື້ນ ” ການສຳມະນາຄັ້ງນີ້ ເປັນສ່ວນນຶ່ງຂອງຊຸດອົບຮົມ ໂດຍລັດຖະບານສະຫະລັດ ແລະອົງ ການສະຫະປະຊາຊາດ ເພື່ອຕ້ານຢາເສບຕິດ ແລະອາດຊະຍາກຳ ໂດຍການປະສານ ງານກັບກະຊວງປ້ອງກັນຄວາມສະຫງົບ, ກະຊວງກະຊິກຳປ່າໄມ້ ອົງການໄອຍະການປະຊາຊົນສູງສຸດ ພາຍໃຕ້ໂຄງການພັດທະນາລະດັບໂລກຂອງສະຫະປະຊາຊາດ ເພື່ອ ຕ້ານຢາເສບຕິດ ແລະອາດຊະຍາກຳ ໃນການຕໍ່ສູ້ຕ້ານອາດຊະຍາກຳປ່າໄມ້ ແລະຄ້າ ຂາຍສັດປ່າ